b'\n_START_ARTICLE_\nV\xc3\xa4rekarva\n_START_PARAGRAPH_\nV\xc3\xa4rekarva eli cilium (monikko cilia) on solun pinnalla oleva karvamainen rakenne jonka teht\xc3\xa4v\xc3\xa4 on yleens\xc3\xa4 joko liikuttaa nestett\xc3\xa4 solun pinnalla tai liikuttaa itse solua nesteess\xc3\xa4. Esimerkiksi ihmisen hengitysteiss\xc3\xa4 v\xc3\xa4rekarvat liikuttavat limaa kohti nielua.\n_START_SECTION_\nRakenne\n_START_PARAGRAPH_\nV\xc3\xa4rekarvat ovat ohuita, liikkuvia ulokkeita, joita ymp\xc3\xa4r\xc3\xb6i solukalvo. Niit\xc3\xa4 on suuri joukko solua kohden. V\xc3\xa4rekarvat ovat halkaisijaltaan noin 0,25 \xce\xbcm. Karvan poikkileikkaus paljastaa yhdeks\xc3\xa4n keh\xc3\xa4ss\xc3\xa4 olevaa mikrotubulusparia. Keh\xc3\xa4n sis\xc3\xa4puolelle on asettuneena viel\xc3\xa4 kaksi yksitt\xc3\xa4ist\xc3\xa4 mikrotubulusta. T\xc3\xa4llainen 9 + 2 -j\xc3\xa4rjestys on tunnusomaista melkein kaikille eukaryoottisille v\xc3\xa4rekarvoille ja flagelloille, aina yksisoluisten eli\xc3\xb6iden karvoista niihin, joita l\xc3\xb6ytyy ihmiselt\xc3\xa4. Ripset tai siimat (flagellat) ovat tavallista pitempi\xc3\xa4 v\xc3\xa4rekarvoja, joita kussakin solussa on yleens\xc3\xa4 vain muutamia.\n_START_SECTION_\nTeht\xc3\xa4v\xc3\xa4t\n_START_PARAGRAPH_\nV\xc3\xa4rekarvojen p\xc3\xa4\xc3\xa4teht\xc3\xa4v\xc3\xa4 on liikuttaa nestett\xc3\xa4 solun pinnalla tai liikuttaa itse solua nesteess\xc3\xa4. V\xc3\xa4rekarvat tuottavat aaltomaista liikett\xc3\xa4, johon ne saavat energiansa mikrotubuluksista ja ATP:sta. V\xc3\xa4rekarvan liike on seurausta sen ytimen taipumisesta, jonka aiheuttavat ytimen mikrotubulukset liukuessaan toisiaan vasten. Mikrotubuluksiin on liittyneen\xc3\xa4 useita proteiineja. N\xc3\xa4ist\xc3\xa4 t\xc3\xa4rkein on dyneiini-tyyppinen moottoriproteiini. Proteiini katalysoi ATP:n hajoamista ja saa n\xc3\xa4in vapautuneella energialla aikaan mikrotubulusparien liukumista. T\xc3\xa4st\xc3\xa4 on siis lopputuloksena v\xc3\xa4rekarvan taipuminen. Jotkut yksisoluiset eukaryootit k\xc3\xa4ytt\xc3\xa4v\xc3\xa4t v\xc3\xa4rekarvoja my\xc3\xb6s ruokahiukkasten ker\xc3\xa4\xc3\xa4miseen. Ihmisill\xc3\xa4 puolestaan v\xc3\xa4rekarvoja on hengitysteiden lis\xc3\xa4ksi mm. naisilla munatorven sein\xc3\xa4m\xc3\xa4ss\xc3\xa4. Siell\xc3\xa4 ne tuottavat virtauksen, joka helpottaa munasolujen liikkumista munatorvea pitkin.'